[pic] | KUMMISSJONI TAL-KOMUNITAJIET EWROPEJ | Brussel 18.7.2007 KUMM(2007) 409 finali KOMUNIKAZZJONI MILL-KUMMISSJONI IL-PARLAMENT EWROPEW, LILL-KUNSILL, IL-KUMITAT EKONOMIKU U SOĊJALI EWROPEW U L-KUMITAT TAR-REĠJUNI It-Tisħiħ tas-Suq Intern tat-TV Ċellulari {SEG(2007) 980}{SEG(2007) 981} KOMUNIKAZZJONI MILL-KUMMISSJONI IL-PARLAMENT EWROPEW, LILL-KUNSILL, IL-KUMITAT EKONOMIKU U SOĊJALI EWROPEW U L-KUMITAT TAR-REĠJUNI It-Tisħiħ tas-Suq Intern tat-TV Ċellulari 1. It-teknoloġiji tat-TV Ċellulari Opportunità ġdida għall-UE TV Ċellulari tirreferi għat-trażmissjoni ta' kontenut awdjoviżiv lejn tagħmir ċellulari[1]. It-TV ċellulari għandu l-potenzjali li jbiddel b’mod profond il-mod kif il-konsumaturi jesperjenzaw s-servizzi televiżivi u awdjoviżivi. Joffri l-possibilità li tista tara dak li trid, fi kwalunkwe ħin, fejn trid, u jipprovdi wkoll dinja ġdida ta’ interattività, fejn il-konsum ta’ kontenut tradizzjonali u kontenut kreattiv fuq domanda huwa ssuplimentat bis-servizzi mfassla għall-ħtiġijiet u l-gosti ta' kull konsumatur. It-TV ċellulari huwa f’salib it-toroq ta’ żewġ tendenzi soċjali potenti, iktar mobilità u forom ġodda ta’ aċċess għall-kontenut tal-midja. Għalhekk, dan jista’ jsir wieħed mit-teknoloġiji tal-futur bi tkabbir ogħli għall-konsumatur. Billi jgħaqqad flimkien il- komunikazzjonijiet ċellulari personali, wieħed mill-iktar swieq dinamiċi Ewropej, u l-kontenut awdjoviżiv, it-TV Ċellulari jinsab fuq il-quċċata tas-servizzi innovattivi ta’ valur għoli. L-istimi jindikaw illi sa’ l-2011 dan is-suq jista' jilħaq bejn is-€ 7 biljun u l-€ 20 biljun, u bejn 200 miljun u 500 miljun konsumatur mad-dinja kollha[2]. Huwa eżempju ta’ konverġenza diġitali, kunċett fil-qalba ta’ l-istrateġija tal-Kummissjoni ta’ l-i2010 għas-Soċjetà ta’ l-Informazzjoni. Il-konverġenza diġitali tagħti lill-Ewropa opportunitajiet kummerċjali ġodda, impjiegi ġodda u servizzi ġodda għall-konsumatur, waqt li tikkontribwixxi għall-kompetittività u l-benessri f’konformità ma’ l-Istrateġija mġedda ta ’ Liżbona għat-tkabbir u l-impiegi u l-azzjonijiet adottati mill-Kunsill Ewropew tar-Rebbiegħa ta' l-2006. L-iżvilupp tat-TV Ċellulari jaqbel sew ma’ l-għanijiet stabbiliti fil- Komunikazzjoni informali lill-Kunsill Ewropew ta' Lahti dwar Ewropa moderna orjentata lejn l-inovazzjoni[3]. Il-manifatturi tat-tagħmir Ewropej kif ukoll dawk li jipprovdu s-servizz għandhom rwol ewlieni fil-provi tat-TV Ċellulari u t-tnedijiet kummerċjali madwar id-dinja kollha. Madankollu, l-introduzzjoni u l-aċċettazzjoni tas-servizzi tat-TV Ċellulari fl-UE s’issa mxew bil-mod . Il-kompetituri ta' l-imsieħba kummerċjali ewlenin ta’ l-Ewropa, b'mod speċjali l-Ażjatiċi u mill-Istati Uniti, għamlu progress sinifikanti, u l-Ewropa tista’ titlef il-vantaġġ kompetittiv li tgawdi fis-servizzi ċellulari [4] kif ukoll titlef opportunità kbira għat-tkabbir u l-innovazzjoni sakemm ma jintlaħaqx momentum sinifikanti flimkien ma’ livell xieraq ta' koordinazzjoni madwar l-Ewropa kollha . Għalhekk hemm bżonn li jiġi żviluppat proġett għall-Ewropa. Illum, is-suq tat-TV Ċellulari għadu fi stadju bikri ħafna: L-2006 kienet sena importanti f'termini ta' proġetti pilota u tħabbir; fl-2007, l-Italja, il-Finlandja, u sa ċertu punt anke l-Ġermanja u r-Renju Unit, bdew xi operazzjonijiet kummerċjali, u tnedijiet oħra huma ppjanati madwar il-Ġermanja, Franza u Spanja. Iżda l-aċċettazzjoni qed timxi bil-mod ħafna minħabba inċertezzi tekniċi u regolatorji. L-2008 hija ġeneralment meqjusa bħala sena kruċjali għall-aċċettazzjoni tat-TV Ċellulari fl-UE minħabba avvenimenti sportivi importanti, bħall-Kampjonat Ewropew tal-Futbol u l-Logħob Olimpiku, li se jipprovdu opportunità unika biex jiżdiedu l-għarfien tal-konsumaturi u l-adozzjoni ta’ servizzi ġodda. Li ċ-ċittadini Ewropej jingħataw iċ-ċans li jkollhom aċċess għal dawn is-servizzi innovattivi fl-2008 u li jiġi żgurat li kumpaniji Ewropej ikunu parti minn din l-inovazzjoni huma għanijiet ta' interess pubbliku li jiġġustifikaw approċċ proattiv mill-Unjoni Ewropea. L-element essenzjali li jwassal għall-aċċettazzjoni ta' dawn is-servizzi innovattivi fl-UE jinsab fil-ħolqien ta’ kundizzjonijiet xierqa li jippermettu li l-operaturi u l-konsumaturi jiksbu l-benefiċċji tas-Suq Intern u l- ekonomiji ta’ skala meħtieġa. It-trażmissjoni jista' jkollha forom differenti, minn trażmissjoni diretta sa viżjoni diferita (time-shifted) jew fuq rikjesta (on-demand). Is-servizzi tat-TV Ċellulari jistgħu jiġu trażmessi fuq diversi netwerks inkluż il-komunikazzjonijiet ċellulari, tax-xandir terrestri, bis-satellita u dawk ibbażati fuq l-Internet. Ikun siewi li wieħed jiddistingwi bejn servizz unicast ("minn wieħed għal ieħor") u xandir ("minn wieħed għal ħafna")[5]. Għall-għanijiet ta’ din il-Komunikazzjoni u l-Evalwazzjoni ta’ Impatt li jakkumpanjaha, it-terminu “ It-TV Ċellulari ” jirreferi biss għas-servizzi ta' xandir tat-TV Ċellulari terrestri. Ir-raġuni wara din l-għażla hija li l-qafas politiku u regolatorju għal servizzi fuq netwerks eżistenti ta’ komunikazzjonijiet ċellulari diġà qegħdin fis-seħħ u li servizzi bħal dawn huma żviluppati sew fl-UE bħala parti mill-offerti kummerċjali għall-biċċa l-kbira ta’ l-operaturi 3G. Barra minn hekk, huwa l-metodu tax-xandir (broadcast mode) biss li jista’ jwassal l-istess kontenut għal għadd kbir ta’ utenti fl-istess waqt u għalhekk huwa element importanti biex is-servizzi tat-TV ċellulari jilħqu lis-suq tal-massa. Is-servizzi ċellulari tas-satellita ( Mobile Satellite Services , MSS) jistgħu jkunu wkoll pjattaforma importanti għall-applikazzjonijiet tat-TV ċellulari. Madankollu, dawn jiffaċċjaw sett differenti ta’ kwistjonijiet meta mqabbla ma' servizzi ċellulari terrestri, li qed jiġu indirizzati permezz ta' inizjattiva separata tal-Kummissjoni[6]. 2. L-ELEMENTI IMPORTANTI GħAS-SUċċESS Fl-2006, il-Kummissjoni niedet djalogu mal-partijiet interessati sabiex tidentifika u tindirizza l-kwistjonijiet li jikkonċernaw is-servizzi emerġenti tat-TV Ċellulari. B'mod partikolari, is-servizzi tal-Kummissjoni ffaċilitaw it-twaqqif ta' grupp kumplessiv ta' l-industrija, il- Kunsill Ewropew tax-Xandir Ċellulari (EMBC) li għall-ewwel darba ġabar flimkien l-atturi ta' l-industrija l-aktar ikkonċernati, inkluż ix-xandara, il-manifatturi, il-fornituri tal-kontenut u l-operaturi tat-telekom. F'Marzu ta' l-2007 l-EMBC ħarġet rakkomandazzjonijiet dwar l-industrija. L-Istati Membri ġew ikkonsulatati regolarment dwar kwistjonijiet speċifiċi fil-kuntest ta’ fora istituzzjonali, fosthom il-Grupp tal-Politika ta’ l-Ispektrum tar-Radju, il-Kumitat ta’ l-Ispektrum tar-Radju u l-Kumitat tal-Komunikazzjonijiet.[7] Il-Kummissjoni sejra tkompli tikkonsulta l-partijiet interessati inklużi l-organizzazzjonijiet tal-konsumatur u ser titlob l-industrija tkompli xogħolha fuq l-interoperabilità, notevolment fuq il-livell ta' trażmissjoni u servizz. B’riżultat ta’ din il-konsultazzjoni ġew identifikati tliet fatturi importanti bħala elementi essenzjali li jwasslu għall-introduzzjoni tat-TV Ċellulari: - L-aspetti tekniċi (standards/interoperabilità); - Ambjent regolatorju li jwassal għall-innovazzjoni u l-investiment; - L-iżgurar ta’ spektrum ta’ kwalità għas-servizzi tat-TV ċellulari. 2.1. L-aspetti tekniċi (standards/interoperabilità) Il-ftehim fuq standard tekniku komuni jista’ jipprovdi vantaġġi importanti għall-konsumaturi u għall-industrija Ewropea. Dan jagħti ċertezza lill-atturi kollha fil-katina ta’ valur tat-TV ċellulari – il-manifatturi tat-tagħmir, l-iżviluppaturi ta’ l-applikazzjonijiet, ix-xandara, l-aggregaturi tal-kontenut, l-operaturi ċellulari – dwar id-deċiżjonijiet teknoloġiċi. Ambjent prevedibbli biss jista’ jwassal għal investiment fil-produzzjoni tat-tagħmir u l-iżvilupp ta’ servizzi u b’hekk jgħin biex jinkisbu l-ekonomiji ta' skala meħtieġa biex jitniedu dawn is-servizzi. Id-disponibilità tat-tagħmir u s-servizzi u l-prezzijiet li dejjem qegħdin jonqsu sejrin iżidu r-rikjesta, li tista’ tgħin biex tinkiseb massa kritika, li tiżgura s-sostennibilità tan-negozji tat-TV Ċellulari. Is-suċċess universali tal-GSM, li stabbilixxa l-Ewropa fuq quddiem tas-settur tal-komunikazzjonijiet ċellulari, juri x’benefiċċji jistgħu jinkisbu meta l-atturi kollha fl-industrija jiftehmu li jiżviluppaw servizz ġdid bi standard komuni. Barra minn hekk, fil-qasam tax-xandir, jeżisti kunsens wiesa’ fuq l-istandards komuni. Illum, għal kull pjattaforma ta’ xandir diġitali fl-Ewropa, it-tekniki ta’ trażmissjoni huma bbażati fuq l-istandards korrispondenti għall-familja tad-DVB[8], li huma wkoll promossi attivament mill-Kummissjoni Ewropea fir-relazzjonijiet tagħha mal-pajjiżi terzi u appoġġjati mir-riċerka Ewropa. Jekk jintlaħaq kunsens dwar standard komuni, dan jista’ jiffaċilita l-abbilità għal riċevitur ċellulari li jaħdem fuq kwalunkwe netwerk tax-xandir tat-TV ċellulari fl-Ewropa, u b’hekk ixerred il-kunfidenza fost il-konsumaturi. L-implimentaturi tat-TV ċellulari se jkollhom inqas diffikultà biex jieħdu deċiżjonijiet teknoloġiċi. It-tixrid b’suċċess tas-servizzi tat-TV Ċellulari fil-Ġappun, fil-Korea t’Isfel u fl-Istati Uniti huwa bbażat fuq l-eżistenza ta' standard uniku. Bħalissa fl-Ewropa, hemm riskju ta’ frammentazzjoni fis-suq Intern għax hemm bosta teknoloġiji tat-TV Ċellulari għald-diversi pjattaformi, li jista' jwassal biex il-benefiċċji deskritti hawn fuq ma jseħħux. Fost il-provi u t-tnedijiet kummerċjali bbażati fuq teknoloġiji diġitali terrestri[9], l-iktar waħda li tintuza fil-biċċa l-kbira tal-pajjiżi hija d- DVB-H [10],u hija ġeneralment meqjusa bħala standard miftuħ u robust. Il-provi u t-tnedijiet kummerċjali l-oħra qed jużaw it-T-DMB[11] Qed jiġu wkoll ittestjati teknoloġiji oħra fl-Ewropa[12]. Il-Kummissjoni tiffavorixxi l-approċċi mmexxija mill-industrija, fir-rigward tad-definizzjoni ta’ l-istandards u l-kwistjonijiet ta’ interoperabilità, speċjalment fil-każ ta’ teknoloġiji li jimxu b'ritmu mgħaġġel. Fil-każ tat-TV ċellulari, l-EMBC irrikonoxxa l-valur ta’ ftehim fuq standard komuni li jkun jista’ jwassal għal ekonomiji ta’ skala sinifikanti fi ħdan l-Ewropa. Madankollu, l-EMBC ma pproponiet ebda istandard komuni. Jinħtieġu għalhekk, iktar sforzi f'dan ir-rigward. Jekk titqies is-sitwazzjoni attwali, id- DVB-H tidher li hija l-iktar kandidat b'saħħtu għat-tixrid tat-TV Ċellulari terrestri fl-Ewropa. Huwa diġà l-istandard l-iktar użat fl-Ewropa u qed jikseb popolarità wkoll madwar id-dinja kollha. Ġew implimentati madwar 40 DVB-H netwerk pilota għal provi madwar id-dinja kollha, inkluż l-Istati Uniti u l-Ażja. 25 minn dawn il-provi ġew implimentati fl-Ewropa. Fl-UE, il-provi diġà seħħu fi 15-il Stat Membru, bl-Italja pijuniera ta’ l-introduzzjoni kummerċjali tas-servizzi tad-DVB-H, u issa segwita mill-Finlandja. Franza, il-Ġermanja u Spanja qed jieħdu passi wkoll biex jiftħu netwerks operattivi DVB-H fl-2007. Hemm bosta raġunijiet għaliex il-parteċipanti fis-suq għażlu d-DVB-H fl-Ewropa. Id-DVB-H hija kompatibbli lura bis-sħiħ mad-DVB-T. Dan huwa ta’ importanza partikolari fl-ambitu tat-tranżizzjoni Ewropea għax-xandir diġitali terrestri, billi d-DVB-T jintuża bħala trażmissjoni diġitali fl-Ewropa kollha. Barra minn hekk, f’termini ta’ know-how , l-operaturi tan-netwerk għandhom l-esperjenza fil-bini u l-operat tan-netwerks tad-DVB-T. Il-biċċa l-kbira tal-manifatturi Ewropej, Ażjatiċi u mill-Istati Uniti jipproponu tagħmir u soluzzjonijiet DVB-H għax hija sistema kompletament standardizzata. Il-Kummissjoni għalhekk tikkunsidra li d-DVB-H sejra tifforma l-bażi għall-introduzzjoni u l-aċċettazzjoni tas-servizzi tat-TV Ċellulari terrestri fl-UE. Dan se jħeġġeġ id-djalogu industrijali, sabiex ikun jista’ jintlaħaq kunsens wiesa’ fuq l-implimentazzjonijiet DVB-H. Sabiex tippromwovidan il-kunsens, il-Kummissjoni beħsiebha tħejji l-passi meħtieġa biex iżżid id-DVB-H mal-Lista ta’ l-Istandards [13] ippubblikata fil-Ġurnal Uffiċjali ta’ l-Unjoni Ewropea[14] Iż-żieda tad-DVB-H mal-Lista ta’ l-Istandards timplika li l-Istati Membri se jiġu mitluba jinkoraġġixxu l-użu tad-DVB-H għal forniment tas-servizzi tat-TV Ċellulari terrestri. Il-Kummissjoni titlob lill-industrija tiżgura biex jinstabu soluzzjonijiet mingħajr dewmien għal kwalunkwe kwistjonijiet pendenti dwar id-drittijiet tal-proprjetà intelletwali marbuta mad-DVB-H[15]. Il-Kummissjoni se tkompli tissorvelja s-sitwazzjoni fl-UE u tista' tressaq il-proposti tagħha f’nofs l-2008 inkluż, jekk xieraq, passi biex l-istandard miftuħ isir obbligatorju[16]. Barra minn hekk, l-interoperabilità tibqa' għan importanti . L-esperjenzi tal-passat, l-iktar fil-qasam tat-televiżjoni interattiv, juru li standard komuni fih innifsu mhuwiex biżżejjed biex jiggarantixxi interoperabilità, speċjalment għal-livelli ogħla mit-trasport fiżiku tas-sinjal. Għalhekk, il-Kummissjoni sejra tinkoraġġixxi l-partijiet interessati biex jaġixxu flimkien bl-għan komuni li jkabbru kemm jifilħu l-aċċess għas-servizzi għall-konsumaturi, b’mod partikolari permezz ta’ l-istandards miftuħa. 2.2. Ambjent regolatorju li jwassal għall-innovazzjoni u l-investiment fit-TV Ċellulari L-approċċi nazzjonali għall-awtorizzazzjoni tas-servizzi tat-TV Ċellulari jvarjaw b'mod konsiderevoli. F'ħafna mill-Istati Membri, it-TV Ċellulari huwa soġġett għal sistema ġenerali li tapplika għax-xandir. F'xi oħrajn, ma hemm l-ebda regola speċifika jew inkella l-qafas regolatorju għal dawn is-servizzi ġodda għadu qed jiġi diskuss. S’issa, ftit hemm esperjenzi fir-rigward ta' servizzi tax-xandir li jużaw esklussivament it-trażmissjoni ċellulari (i.e. fil-liġi tal-midja, ma jkollhomx liċenzja ta’ programm tax-xandir ‘tradizzjonali’). Din is-sitwazzjoni tiġġenera livell għoli ta' inċertezza regolatorja, u f'xi każijiet, lakuna ġuridika li taffettwa negattivament lill-operaturi potenzjali tat-TV ċellulari fis-suq Intern. L-aċċettazzjoni tat-TV ċellulari teħtieġ ambjent regolatorju trasparenti u flessibbli . Filwaqt li jidher ċar li d-deċiżjoni dwar il-liċenzjar tibqa' prerogattiva nazzjonali, l-industrija tistenna kjarifika fuq il-qafas ta' liċenzjar eżistenti, u tfittex li tikseb livell raġonevoli ta’ ċertezza dwar il-kwistjoni, speċjalment meta jitniedu s-servizzi tat-TV Ċellulari fi Stati Membri differenti. Is-sistemi ta' awtorizzazzjoni għat-TV Ċellulari għandhom iqisu l-ħtiġijiet tas-Suq Intern, u l-għan għandu jkun li jistinkaw għal ambjent ekwu li jippermetti lid-diversi atturi jikkompetu f'kundizzjonijiet simili. Hemm il-ħtieġa ta' strateġiji regolatorji madwar l-UE sabiex tiġi kkjarifikata r-regolamentazzjoni applikabbli u biex jinħoloq ambjent regolatorju li jinkoraġġixxi l-investiment u l-innovazzjoni. Il-Kummissjoni tqis li t-TV Ċellulari huwa servizz naxxenti u għalhekk m’għandhomx jiġu imposti obbligi mhux xierqa. Per eżempju, l-obbligi ta' trażmissjoni mhumiex permessi għal servizz naxxenti[17], u obbligi oħra ta’ xandir tradizzjonali jistgħu ma jkunux xierqa għat-TV Ċellulari. L-Istati membri huma mistiedna jidentifikaw u jneħħu kwalunkwe ostakoli regolatorji bħal dawn. Barra minn hekk, l-Istati Membri m’għandhomx jipprojbixxu l-użu komuni ta’ l-infrastruttura[18] u għandhom jinkoraġġixxu l-kolokazzjoni meta din tkun meħtieġa biex tiffaċilità t-tixrid tan-netwerk u jimponuha meta tinħtieġ biex tindirizza xi tħassib ambjentali li jista jkun hemm[19]. Fil-qasam tar-reġimi tar-regolamentazzjoni u awtorizzazzjoni, il-Kummissjoni se tippromwovi kuntatti bejn l-Istati Membri bil-ħsieb ta' l-iskambju ta' informazzjoni u l-identifikazzjoni ta' l-aħjar prattika. Il- Kummissjoni se tipprovdi gwida dwar l-kwistjonijiet regolatorji inklużi l-linji ta’ gwida u r-rakkomandazzjonijiet kif inhu xieraq. 2.3. L-iżgurar ta’ spektrum ta’ kwalità għas-servizzi tat-TV Ċellulari. Fattur importanti li jinfluwenza l-iskjerament b'suċċess tat-TV Ċellulari huwa l-aċċess għall-ispektrum tar-radju. L-ispektrum huwa faċilitatur importanti għas-servizzi tat-TV Ċellulari, li jaffettwa l-interoperabilità, il-faċilità ta' użu għall-konsumatur, u l-ispejjeż għall-operaturi. Hemm il-ħtieġa li l-Istati Membri u l-Kummissjoni Ewropea jirriflettu flimkien sabiex jaqblu dwar politika ta’ spektrum li tikkorrispondi mal-livell għoli ta’ koordinazzjoni mixtieq mill-konsumaturi u l-industrija. Jeżisti kunsens wiesa’ fost l-Istati Membri dwar il-benefiċċji li jistgħu jintlaħqu permezz ta’ approċċ panEwropew bħal dan. Waqt li jitqiesu l-ħtiġijiet tad-diversità ta' l-ispektrum, f’dan l-istadju l-isfida essenzjali taċ-ċiklu ta’ innovazzjoni hija li jiġi żgurat li t-tipi ta' riżorsi ta' spektrum tar-radju meħtieġa jistgħu ikunu disponibbli mingħajr dewmien f'kemm jista' jkun reġjuni ta' l-UE. Għalhekk huwa essenzjali li l-Istati Membri jiżguraw li l-ispektrum għat-TV Ċellulari jsir disponibbli fil-meded xierqa mingħajr dewmien. Element importanti li jrid jitqies huwa t-tranżizzjoni għat-TV diġitali fl-Ewropa, li diġà huwa avvanzat sew f’ċerti Stati Membri, u t-tneħħija totali tat-TV analogu sa' l-2012[20]. Dan il-proċess qed jagħmel disponibbli ammonti kbar ta’ spektrum prezzjuż (dak li jgħidulu d- dividend diġitali ). Strateġija kkordinata għall-attribuzzjoni ta' dan l-ispektrum fil-livell Ewropew hija essenzjali biex jinkisbu l-benefiċċji tat-trasferiment u biex jitħallew li jinxterdu servizzi ġodda u innovattivi madwar l-Unjoni. It-TV Ċellulari huwa wieħed mill-aktar servizzi li jistgħu jibbenefikaw mid-dividend diġitali[21]. Ovvjament, meded oħra jridu jitqiesu wkoll, kif ukoll kwistjonijiet ta' żmien u prattikabilità. Ikun meħtieġ ukoll li wieħed jirrifletti fuq il- ħtiġijiet transkonfinali . L-ispektrum tal-medda UHF (470-862 MHz) huwa l-iktar spektrum adattat għas-servizzi ċellulari multimidja, minħabba l-karatteristiċi tekniċi tiegħu. Jipprovdi wkoll vantaġġi minħabba l-kompatibilità tad-DVB-H mad-DVB-T. Madankollu, l-użu ta' dan l-ispektrum huwa ristrett minħabba diversi politiki nazzjonali dwar id-dividend diġitali u minħabba nuqqas ta' koordinazzjoni madwar l-UE. Il-Kummissjoni tħeġġeġ lill-Istati Membri biex jilliberaw parti mill-ispektrum ta’ l-UHF u jagħmluha disponibbli għas-servizzi tat-TV Ċellulari. Is-servizzi tal-Kummissjoni talbu lill-Istati Membri biex jevalwaw il-fattibilità li tiġi lokalizzata medda sekondarja għat-TV ċellulari fi ħdan id-dividend diġitali. Komunikazzjoni tal-Kummissjoni dwar id-Dividend Diġitali , ippjanata għall-aħħar ta’ l-2007, sejra tistabbilixxi l-istrateġija tal-Kummissjoni għall-użu ta' l-ispektrum li jirriżulta mis- switch-off , u ser tindirizza b'mod partikolari l-Medda UHF. Barra minn hekk, il-Kummissjoni diġa qed taħdem flimkien ma’ l-Istati Membri biex tiżgura li għallinqas xi frekwenzi qed isiru disponibbli biex iħallu li jibdew is-servizzi tat-TV Ċellulari. Il- Medda-L (1452-1492 MHz), li bħalissa qed tintuża f’xi Stati Membri għar-radju diġitali DAB[22] tista' tikkostitwixxi soluzzjoni ta' rimedju f'diversi swieq fejn ma hemm l-ebda medda oħra ta' spektrum disponibbli. Il-Kummissjoni għamlet proposti biex l-użu ta' din il-medda jinfetaħ biex takkomoda firxa usa' ta' teknoloġiji, inklużi s-servizzi ċellulari multimidja. 3. Politika integrata għat-tv ċellulari Din il-Komunikazzjoni tiffoka fuq il-kwistjonijiet marbuta mal-qafas regolatorju ta’ l-UE għall-eKomunikazzjonijiet (it-teknoloġija, ir-reġimi ta’ awtorizzazzjoni u l-politika ta’ l-ispektrum). Madankollu, it-tixrid u t-tnedija tat-TV Ċellulari jiddependu kruċjalment fuq elementi oħra bħad- disponibilità tal-kontenut . Id-direttiva ġdida proposta dwar is-servizzi awdjoviżwali multimidja hija mistennija toħloq qafas immodernizzat anke għall-kontenut tat-TV Ċellulari , kemm jekk imxandar dirett kif ukoll jekk fuq rikjesta. Sfida importanti oħra hija li jiġi offrut TV Ċellulari ta’ kwalità eċċellenti fuq bażi flessibbli li tmur lil hinn mill-pjattaformi u l-konfini, filwaqt li tiġi żgurata r-remunerazzjoni xierqa għad-dententuri tad-drittjiet. Biex jitħalla li wieħed igawdi s-servizzi tat-TV Ċellulari fil-ħin li jrid, fejn irid u fuq kwalunkwe tagħmir, jeħtieġ approċċ u politika għall- copyright li notevolment, jista' jinkludi d-drittijiet ta' liċenzjar fuq livell panEwropew. Komunikazzjoni tal-Kummissjoni dwar kontenut online , li trid tiġi addottata matul l-2007 u l-indirizzar ta’ xi wħud minn dawn il-kwistjonijiet se jkunu wkoll ta’ rilevanza għat-TV Ċellulari. 4. Il-passi li jmiss It-TV Ċellulari huwa pjattaforma ta' konverġenza promettenti u għandu l-potenzjal li jkollu rwol importanti billi jgħaqqad id-dinja tat-telekomunikazzjoni u dik awdjoviżiva. Il-konverġenza tinsab fil-qalba ta’ l-inizjattiva ta’ l-i2010, li twassal opportunitajiet kummerċjali ġodda lill-Ewropa, impjiegi ġodda u servizzi ġodda għall-konsumaturi, u b'hekk tikkontribwixxi għall-kompetitività u l-benessri Ewropew. L-introduzzjoni u l-aċċettazzjoni b'suċċess tat-TV Ċellulari fl-UE jeħtieġu l-appoġġ u l-kooperazzjoni attiva tal-partijiet interessati kollha. L-azzjonijiet ewlenin meħtieġa huma mqassra f'dan li ġej. L-Istati Membri huma mistiedna li : - jiffaċilitaw it-tixrid tat-TV Ċellulari waqt li jqisu l-ħtieġa li jiżguraw interoperabbilità massima. Dan jinkludi li titħeġġeġ l-implimentazzjoni tad-DVB-H fit-territorju tagħhom. - jqiegħdu fis-seħħ ambjent regolatorju favorevoli għall-forniment ta' servizzi tat-TV Ċellulari u jikkordinaw ma’ xulxin għall-iskambju ta' l-aħjar prattiki f'reġimi ta' awtorizzazzjoni. - jagħmlu disponibbli spektrum għax-xandir ċellulari kemm jista’ jkun malajr, inkluża l-medda UHF kif din issir disponibbli. L-industrija hija mistiedna li : - Taħdem biex tikseb interoperabilità massima, b’mod partikolari billi tippromwovi kunsens madwar l-istandard miftuħ komuni (DVB-H) - Tikkontribwixxi għall-aċċettazzjoni tat-TV Ċellulari fl-Ewropa, permezz ta’ djalogu sostnut u kooperazzjoni xierqa. Il-Kummissjoni ser: - tippromwovi kunsens madwar l-istandard miftuħ komuni. Azzjonijiet speċifiċi jistgħu jinkludu li jitħeġġeġ id-djalogu industrijali u titħejja l-inklużjoni tad-DVB-H fil-lista uffiċjali ta’ l-istandards ta’ l-UE. - tkompli tissorvelja l-implimentazzjoni tal-pass preċedenti mill-Istati Membri u tista' tressaq il-proposti tagħha f’nofs l-2008 inkluż, jekk meħtieġ u xieraq, passi biex l-istandard miftuħ isir obbligatorju. - tipprovdi gwida għal qafas koerenti għar-reġimi ta’ awtorizzazzjoni madwar l-UE; tidentifika l-aħjar prattiki madwar l-UE u tippromwovi l-adozzjoni tagħhom mill-Istati Membri. - tidentifika strateġija ta’ l-UE għal “dividend diġitali” (medda UHF) li tinkludi l-forniment ta’ spektrum għas-servizzi ta’ xandir ċellulari. [1] Hemm ħafna apparat disponibbli għar-reċezzjoni tat-TV Ċellulari iżda l-iktar wieħed komuni huwa t-telefown ċellulari. [2] Ara l-Evalwazzjoni ta’ l-Impatt għal ħarsa ġenerali ta’ l-analiżi tas-suq. [3] Komunikazzjoni mill-Kummissjoni lill-Kunsill Ewropew (Laqgħa Informali F’Lahti – Il-Finlandja, l-20 ta’ Ottubru, 2006) Ewropa moderna, miftuħa għall-innovazzjoni, KUMM(2006) 589 tat-12.10.2006, ĠU C 332, 30.12.2006, p. 42. [4] Per eżempju, fir-Rebbiegħa ta’ l-2007 , hemm iktar minn 4 miljun utent fil-Korea t’Isfel u ‘l fuq minn 7 miljun fil-Ġappun. Dan iqabbel ma massimu ta’ 500,000 konsumatur fl-UE. [5] Skond l-EMBC, Servizz Ċellulari ta’ Xandir huwa servizz għad-distribuzzjoni simultanja ta’ kontenut multimidja lil bosta reċipjenti (potenzjalment) mingħajr ma jkunu jafu r-reċipjent [6] Il-Kummissjoni, f’kooperazzjoni ma’ l-Istati Membri addottat id-Deċiżjoni 2007/98/KE (ĠU L 43, 15.2.2007 p. 32) li tirriżerva l-meded ta’ frekwenza 2 GHz għas-sistemi MSS inklużi l-Komponenti Kumplementarji ta’ l-Art (Complementary Ground Components), li jwittu t-triq għat-tixrid possibbli tas-servizzi tat-TV ċellulari f’dawn il-meded. Il-Kummissjoni qed tipproponi wkoll li tikkordina fil-livell ta' l-UE, proċedura ta' awtorizzazzjoni u l-għażla ta' l-operaturi, sabiex tindirizza kif jixraq in-natura transkonfinali tas-sistemi satellitari. [7] Is-sottokumitat dwar l-Awtorizzazzjoni. [8] Id-DVB-S u d-DVB-S2 għax-xandir tas-satellita, DVB-C għall-cable u DVB-T għad-diġitali terrestri. [9] Qed jiġu żviluppati sistemi ibridi satellitari/terrestri li joffru alternattiva għal sistemi terrestri biss, peress li għandhom il-kapaċità ta’ kopertura ikbar mis-sistemi terrestri biss. Id- DVB-SH hija sistema tali li tikkonsisti minn DVB-H adattata għall-medda S u mill-kunċett ta’ ħidma ibridu (satellitari/terrestri). [10] Trasmissjoni Vidjo Diġitali bix-Xandir (Digital Video Broadcast transmission) għal terminali li jinżammu fl-Idejn) standard ta’ l-ETSI ibbażata fuq standards DVB-T. [11] It-Terrestrial Digital Multimedia Broadcasting, standard ta’ l-ETSI ibbażat fuq it-T-DAB, inkluż ukoll id-DAB-IP (IP TV fuq il-protokoll tad-DAB) T-DMB intuża fil-Ġermanja għal tnedija ta’ servizz fl-okkażjoni tat-Tazza tad-Dinja tal-Futbol 2006. Fir-Renju Unit bħalissa qed jintuza d- DAB-IP . [12] Notevolment il-MediaFLO (Media Forward Link Only). [13] Deċiżjoni tal-Kummissjoni tal-11 ta’ Diċembru 2006 li tistabbilixxi lista ta’ standards u/jew speċifikazzjonijiet għal netwerks ta’ komunikazzjonijiet elettroniċi, faċilitajiet u servizzi assoċjati u li tissostitwixxi kull verżjoni preċedenti (innotifikat taħt id-dokument numru C(2006) 6364) -(2007/176/KE), ĠU L 86, 27.3.2007, p.11.. [14] Id-Direttiva 2002/21/KE dwar kwadru regolatorju komuni għan-networks ta' komunikazzjonijiet u servizzi elettroniċi tas-7 ta’ Marzu 2002, (ĠU L 108, 24.4.2002, p.23). Il-proċedura msemmija hija deskritta fl-Artikolu 17 (1), li jipprevedi konsultazzjoni ta’ l-Istati Membri u deċiżjoni oħra speċifika mill-Kummissjoni, li tipprevedi għal pubblikazzjoni bħal din. [15] Fid-dawl ta’ l-esperjenza ta' suċċess tad-DVB-T, inħoloq fond ta’ brevetti għad-DVB-H. [16] Kif previst mill-Artikolu 17(3) tad-Direttiva 2002/21/KE. Dan jimplika li tiġi ppubblikata notifika fil-Ġurnal Uffiċċjali u li jiġu mistiedna kummenti pubbliċi mill-partijiet kollha interessati. Kwalunkwe proposta tal-Kummissjoni b’segwitu għall-Artikolu 17 (3) għandha tkun akumpanjata minn evalwazzjoni ta’ l-impatt ddettaljata. [17] Artikolu 31 tad-Direttiva tas-Servizz Universali 2002/22/KE (ĠU L 108, 24.4.2002, p. 51) jippermetti obbligi li jridu jinġarru biss fuq netwerks fejn għadd sinifikanti ta’ utenti jużaw dawk in-netwerks bħala l-mezz ewlieni ytagħhom biex jirċievu x-xandiriet tar-radju u tat-TV. [18] Ftehimiet bħal dawn ilhom fis-seħħ f’xi swieq fil-kuntest ta’ GSM u/jew l-infrastruttura UMTS u eżentati mill-Kummissjoni taħt ir-regoli ta’ Kompetizzjoni ta’ l-UE. Eż Deċiżjoni tal-Kummissjoni tas-16 ta’ Lulju 2003 (Każ COMP/38.369: T-Mobile Deutschland/O2 Germany: Network Sharing Rahmenvertrag), (ĠU L 75, 12.3.2004, p.32) u s-Sentenza tas-CFI tat-2 ta’ Mejju 2006 (Każ T-328/03). [19] F’konformità ma l-Artikolu 12 tad-Direttiva 2002/21/KE (Id-Direttiva ta’ Qafas). [20] Id-data tal-mira hija appoġġjata mill-Kunsill; madankollu, xi Stati Membri jipprevedu data iktar tard għas- switch-off . [21] Kif kien rikonoxxut matul il-laqgħa informali tal-Ministri tat-Telekomunikazzjoni ta’ l-UE organizzata mill-Presidenza tal-Finlandja fi Brussell fl-10 ta’ Diċembru 2006. [22] Diġital Audio Broadcasting. Id- DAB hija teknoloġija importanti għar-radju diġitali.